Príloha č.6

NÁVRH ÚVEROVEJ  ZMLUVY

               

ZMLUVA O DLHODOBOM ÚVERE č.  28003/02/2002
uzatvorená v zmysle príslušných ustanovení  Obchodného zákonníka v platnom znení medzi zmluvnými stranami:

Veriteľom:   Československá obchodní banka, a.s.
                       so sídlom: Praha 1 - Nové Město, PSČ 115 20, Na Příkopě  854/14
                       IČO: 00 00 13 50
                       zapísaná v obchodnom registri vedenom Mestským súdom v Prahe, oddiel B XXXVI, vložka 46
                       vo veci jej organizačnej zložky zapísanej v obchodnom registri Okresného súdu Bratislava I, 
                       oddiel Po, vložka č. 168/B takto: 
                       Československá obchodní banka, a.s., pobočka zahraničnej banky v SR
                       Michalská 18, 815  63  Bratislava
                       IČO: 30 805 066 
                       zastúpená :  Ing. Eva Kalinová, riaditeľka regionálnej pobočky pre korporátnu klientelu Bratislava 
Ing. Soňa Kramplová, riaditeľka obchodných vzťahov	                             

                      (ďalej len „Veriteľ“)

a

Dlžníkom:   Železnice Slovenskej republiky, Bratislava
                    so sídlom: Klemensova 8, 813 61 Bratislava
                      IČO: 31 364 501
                    zapísaný v obchodnom registri Okresného súdu Bratislava I., odd. Po, vložka č. 312/B
                    zastúpený: Ing. Ladislavom Saxom, generálnym riaditeľom

                    (ďalej len „Dlžník“)

Základné podmienky úverového vzťahu:

Výška Úveru:	= 2.100.000.000,- Sk 
	slovom: dvemiliardyjednostomiliónov slovenských korún

Druh Úveru:	dlhodobý
	
Účel použitia:                 	prefinancovanie prioritných investičných projektov Dlžníka pre rok 2002  

Rezervačné obdobie:  	6 mesiacov odo dňa uzatvorenia Úverovej zmluvy  

Úroková sadzba:	3-mesačný BRIBOR + 0,30 % p.a. 

Splatnosť úrokov:                     podľa článku II., bod 5.1 

Spracovateľský poplatok:  	=100.000,- Sk

Konečná splatnosť Úveru:	12. výročie uzatvorenia Úverovej zmluvy

Odklad splácania Istiny:	3 roky odo dňa uzatvorenia Úverovej zmluvy

Úrok z omeškania :         	dohodnutá sadzba úroku podľa bodu 5.3. Úverovej zmluvy + 4 % p.a.

Úrokové obdobie:	tri mesiace 

Klientské číslo Dlžníka:		28003	

Účet Dlžníka:  	účet Dlžníka vedený u Veriteľa

Zabezpečenie:	Štátna záruka prevzatá vládou Slovenskej republiky do výšky 100 % Úveru a do výšky 100 % úrokov na základe Uznesenia vlády Slovenskej republiky číslo ......        zo dňa ......... 2002    a Ručiteľskej zmluvy 

I.
Definície a pojmy
Zmluvné strany sa dohodli na tom, že nižšie uvedené pojmy a definície sa pre účely Úverovej zmluvy použijú s nasledovným významom, pričom veľké začiatočné písmená jednotlivých uvedených pojmov a definícií sa uvádzajú výlučne pre lepšiu orientáciu v texte Úverovej zmluvy:

Bankový deň - 	deň, v ktorý môžu banky v Slovenskej republike vykonávať obchody s Národnou bankou Slovenska;

Čerpanie Úveru - 	pripísanie peňažných prostriedkov vo výške príslušnej Tranže Veriteľom v prospech Účtu Dlžníka po splnení Podmienok predchádzajúcich čerpaniu; 

Deň Čerpania Úveru - 	deň, v ktorom sú prostriedky príslušnej Tranže pripísané na  Účet Dlžníka;

Deň určenia úrokovej sadzby - 	vo vzťahu k akémukoľvek úrokovému obdobiu v Úverovej zmluve deň, v ktorý je vyhlasovaná alebo inak určovaná sadzba BRIBOR, a ktorý je druhým Bankovým dňom pred začiatkom príslušného úrokového obdobia;

Istina  (Úveru) - 	peňažné prostriedky, ktoré Veriteľ poskytol Dlžníkovi na základe Úverovej zmluvy a ktoré je Dlžník povinný vrátiť Veriteľovi podľa podmienok Úverovej zmluvy;

Kalendárny deň alebo deň -	akýkoľvek deň uvedený v kalendári pre príslušný rok počas trvania Úverovej zmluvy; 

Konečná splatnosť Úveru - 	deň, ktorý sa svojim číselným označením dňa a mesiaca v dvanástom kalendárnom roku po roku, v ktorom bola uzatvorená Úverová zmluva, zhoduje s číselným označením dňa a mesiaca uzatvorenia Úverovej zmluvy (dvanáste výročie uzatvorenia Úverovej zmluvy). Ak takýto deň nebude Bankovým dňom, bude Konečnou splatnosťou Úveru najbližší predchádzajúci Bankový deň;

Mimoriadna splatnosť - 	splatnosť Pohľadávky Veriteľa alebo jej akejkoľvek časti z Istiny Úveru, ktorá v dôsledku využitia práva Dlžníka podľa článku IV., bod 1. Úverovej zmluvy nastane skôr, ako bolo uvažované v Základných podmienkach a článku II. Úverovej zmluvy;

Podmienky predchádzajúce čerpaniu -	všetky alebo ktorákoľvek z podmienok uvedených v článku II., bod 10. Úverovej zmluvy, ktorých splnenie je potrebné na vznik práva Dlžníka požadovať čerpanie prvej Tranže a/alebo všetky alebo ktorákoľvek z podmienok uvedených v článku II., bod 11. Úverovej zmluvy, ktorých splnenie je potrebné na vznik práva Dlžníka požadovať čerpanie každej ďalšej Tranže;

Pohľadávka Veriteľa - 	pohľadávka Veriteľa voči Dlžníkovi na zaplatenie Istiny Úveru;

Pohľadávka z Účtu Dlžníka - 	pohľadávka Dlžníka z Účtu Dlžníka voči Veriteľovi, ktorá vznikla buď pripísaním platieb v prospech Účtu Dlžníka, alebo vkladom v hotovosti na Účet Dlžníka;

Predčasná splatnosť - 	splatnosť Pohľadávky Veriteľa a Príslušenstva Pohľadávky Veriteľa alebo ich akejkoľvek časti, ktorá vznikla v dôsledku vyskytnutia sa niektorej zo skutočností, uvedenej v článku V., bode 1. Úverovej zmluvy, a to skôr, ako bolo uvažované v Základných podmienkach a článku II. Úverovej zmluvy;

Prehlásenia Dlžníka - 	ktorékoľvek alebo všetky prehlásenia Dlžníka uvedené v článku IV., bod 5. Úverovej zmluvy;

Príslušenstvo Pohľadávky Veriteľa - 	úroky, úroky z omeškania, spracovateľský poplatok, náklady, iné poplatky a trovy, ktoré sa Dlžník zaviazal zaplatiť Veriteľovi na základe Úverovej zmluvy; 

Ručiteľ -	Slovenská republika, ktorá po súhlase jej vlády a prostredníctvom Ministerstva financií SR (MF SR) prevezme štátnu záruku za splatenie Istiny Úveru a  Príslušenstva Pohľadávky Veriteľa  podľa Úverovej zmluvy;

 Ručiteľská zmluva - 	ručiteľská zmluva, ktorá bude uzatvorená medzi Slovenskou republikou (MF SR) a Veriteľom podľa § 303 a  nasl. Obchodného zákonníka a  v  súlade so zákonom č. 386/2002 Z.z. o štátnom dlhu a štátnych zárukách, na ktorú odkazuje  čl. III. Úverovej zmluvy; 

Tranža alebo Tranže- 	časť alebo časti Istiny Úveru, ktorých výška je Dlžníkom určená podľa článku II., bod 2.4. Úverovej zmluvy, pričom minimálna výška každej jednotlivej Tranže je 100.000.000,- Sk; 

Účet Dlžníka - 	bežný účet Dlžníka č............  vedený Veriteľom  pre Dlžníka a pre účely započítania pohľadávok akýkoľvek a/alebo každý účet a vklad Dlžníka vedený Veriteľom;

Účet Veriteľa - 	úverový účet Veriteľa  vedený Veriteľom;

Úver - 	peňažné prostriedky, ktoré sa zaviazal Veriteľ poskytnúť Dlžníkovi na základe Úverovej zmluvy a ktoré bude Dlžník čerpať v Tranžiach, pričom výška Úveru je uvedená v Základných podmienkach;

Úverová zmluva -	táto Zmluva o dlhodobom úvere č. 28003/02/2002 uzatvorená medzi Veriteľom a Dlžníkom;

Základné podmienky - 	časť Úverovej zmluvy označená ako Základné podmienky úverového vzťahu a v nej obsiahnuté podmienky;

II.
Podmienky Čerpania Úveru

1. 	Veriteľ na základe žiadosti Dlžníka o poskytnutie úveru  uzatvára s ním túto Úverovú zmluvu.

2. 	Čerpanie Úveru.

2.1.	Veriteľ sa zaväzuje na písomné požiadanie Dlžníka poskytnúť Úver až do výšky =2.100.000.000,- Sk po splnení Podmienok predchádzajúcich čerpaniu, a to takým spôsobom, že prevedie prostredníctvom Účtu Veriteľa v prospech Účtu Dlžníka celý Úver, alebo časť Úveru v zmysle podmienok Úverovej zmluvy. K čerpaniu sumy v celkovej výške prevyšujúcej 1.000.000.000,- Sk je Dlžník oprávnený len za podmienky, že ku Dňu čerpania Úveru splatil v celom rozsahu svoje peňažné záväzky vyplývajúce zo Zmluvy o účelovom úvere č. 28003/01/2002 uzavretej medzi Dlžníkom a Veriteľom dňa 14.11.2002.

2.2.	Po splnení Podmienok predchádzajúcich čerpaniu bude Úver Dlžníkom čerpaný  v Tranžiach po dobu 6 mesiacov od uzatvorenia Úverovej zmluvy, vrátane (ďalej len „Rezervačné obdobie“). Ak do posledného dňa Rezervačného obdobia nedôjde k vyčerpaniu celého Úveru Dlžníkom, právo Dlžníka čerpať a povinnosť Veriteľav poskytnúť nevyčerpanú časť Úveru zaniká, pokiaľ Veriteľ neoznámi Dlžníkovi, že predĺžil Rezervačné obdobie, vrátane oznámenia o dobe predĺženia Rezervačného obdobia. 

2.3.	Pred akýmkoľvek čerpaním Úveru je Dlžník povinný minimálne 10 (desať) Kalendárnych dní pred dňom požadovaného Čerpania Úveru predložiť Veriteľovi žiadosť o čerpanie Úveru, resp. jeho časti („Žiadosť o čerpanie“) vo forme a s obsahom, ako je priložená v Prílohe č. 1 Úverovej zmluvy. Ak Dlžníkom predložená Žiadosť o čerpanie nebude spĺňať stanovené náležitosti alebo nebude podaná v súlade s Úverovou zmluvou, Veriteľ ju nebude akceptovať. Veriteľ bude oprávnený požiadať Dlžníka o zdokladovanie použitia peňažných prostriedkov získaných čerpaním Úveru na účel uvedený v Úverovej zmluve a Dlžník bude povinný do 10 dní odo dňa doručenia výzvy Veriteľa preukázať použitie týchto prostriedkov. Deň požadovaného Čerpania Úveru musí byť Bankový deň.

2.4.	Ak je v možnostiach Veriteľa poskytnutie príslušnej Tranže aj v lehote kratšej ako je 10 (desať) Kalendárnych dní od doručenia Žiadosti o čerpanie, Veriteľ môže akceptovať predloženie Žiadosti o čerpanie aj v lehote kratšej ako je 10 (desať) Kalendárnych dní pred požadovaným Čerpaním Úveru. 

3.	Dlžník sa zaväzuje Úver používať na dohodnutý účel, riadne a včas splácať Istinu poskytnutého Úveru,  platiť úroky z nesplatenej časti Istiny Úveru v dohodnutej úrokovej sadzbe, poplatky, ďalšie platby spojené s Úverom a dodržiavať podmienky dohodnuté v Úverovej zmluve. 

4.	Splácanie Istiny (Úveru).

4.1.	Dlžník je povinný splácať Veriteľovi Istinu a za tým účelom zabezpečiť, aby v deň splatnosti Istiny a úroku z nej mal príslušnú sumu na Účte Dlžníka :

výška splátok Istiny:		58.000.000,- Sk (s výnimkou poslednej splátky Istiny)

výška poslednej splátky Istiny:	12.000.000,- Sk

deň splatnosti splátky Istiny:	
a.	prvý krát v deň, ktorý sa svojím číselným označením dňa a mesiaca v treťom kalendárom roku po roku, v ktorom bola uzatvorená Úverová zmluva, zhoduje s číselným označením dňa a mesiaca uzatvorenia Úverovej zmluvy (tretie výročie uzatvorenia Úverovej zmluvy); a následne 
b.	v každom nasledujúcom treťom mesiaci v deň, ktorý sa svojim číselným označením zhoduje s číselným označením dňa uzatvorenia Úverovej zmluvy;
c.	posledný krát v deň Konečnej splatnosti Úveru
  (ďalej pre vyššie uvedené dni a/alebo ktorýkoľvek z nich „Deň splatnosti príslušnej splátky Istiny“).

Ak by podľa vyššie uvedeného pripadol Deň splatnosti príslušnej splátky Istiny na deň, ktorý sa v príslušnom kalendárnom mesiaci nevyskytuje, pripadne Deň splatnosti príslušnej splátky Istiny na posledný deň v príslušnom mesiaci. Ak Deň splatnosti príslušnej splátky Istiny pripadne na deň, ktorý nie je Bankovým dňom, za Deň splatnosti príslušnej splátky Istiny sa považuje najbližší predchádzajúci Bankový deň.

4.2.	Zmluvné strany sa dohodli, že ak nedôjde k poskytnutiu alebo k vyčerpaniu Úveru v celej výške, bude splátkový kalendár (bod 4.1.) upravený tak, že vo výške sumy rozdielu medzi výškou Úveru podľa Základných podmienok a čerpaného Úveru budú zrušené celé najneskôr splatné splátky Istiny v poradí od najneskôr splatnej splátky Istiny a zo zvyšku rozdielu, ak taký vznikne, bude v takejto výške zrušená časť najneskôr splatnej splátky Istiny. V dôsledku neposkytnutia alebo nevyčerpania Úveru v celej výške podľa tohto odseku dôjde automaticky k úprave splátkového kalendára uvedeného v  bode 4.1. a Konečnej splatnosti Úveru uvedenej v Základných podmienkach, čo bude Dlžníkovi písomne oznámené Veriteľom, bez zbytočného odkladu po tom, čo Dlžník stratí právo dočerpať úver a bez uzavretia dodatku k Úverovej zmluve. Takéto oznámenie bude obsahovou súčasťou Úverovej zmluvy a bude mať právnu silu dodatku k Úverovej zmluve odo dňa jeho doručenia Dlžníkovi.

4.3.	Ak Dlžník využije svoje právo podľa článku IV., bod 1. Úverovej zmluvy predčasne splatiť Istinu alebo časť Istiny (Mimoriadna splátka), budú z takto zaplatených prostriedkov uhradené celé najneskôr splatné splátky Istiny v poradí od najneskôr splatnej splátky Istiny. Ak po takto vykonanej úhrade ostane suma prostriedkov predčasne zaplatených Dlžníkom nepostačujúca na úhradu ďalšej celej splátky Istiny, bude z takejto sumy uhradená časť najneskôr splatnej splátky Istiny. V dôsledku predčasnej úhrady splátok Istiny podľa tohto bodu 4.3. dôjde automaticky k úprave splátkového kalendára uvedeného v bode 4.1. vyššie a tiež k úprave Konečnej splatnosti Úveru, čo bude Dlžníkovi oznámené písomne Veriteľom,  bez zbytočného odkladu po tom, ako Dlžník predčasne splatí Istinu alebo časť Istiny podľa článku IV., bod 1. Úverovej zmluvy, a to bez potreby uzavretia dodatku k Úverovej zmluve. Takéto oznámenie bude obsahovou súčasťou Úverovej zmluvy a bude mať právnu silu dodatku k Úverovej zmluve odo dňa jeho doručenia Dlžníkovi.

5.	Úrok, úrokové obdobie, úroková sadzba.

5.1.	Splatnosť úrokov. 
Dlžník sa zaväzuje platiť Veriteľovi úroky zo sumy poskytnutých a nesplatených Tranží za príslušné úrokové obdobie nasledovne:
a.	prvý krát v deň, ktorý sa v treťom nasledujúcom kalendárnom mesiaci po dni uzatvorenia Úverovej zmluvy svojím číselným označením zhoduje s číselným označením dňa uzatvorenia Úverovej zmluvy; a následne 
b.	v každom nasledujúcom treťom mesiaci v deň, ktorý sa svojím číselným označením zhoduje s číselným označením dňa uzatvorenia Úverovej zmluvy;
c.	posledný krát v deň Konečnej splatnosti Úveru
(ďalej len „Deň splatnosti úrokov“).
Ak by podľa vyššie uvedeného pripadol Deň splatnosti úrokov na deň, ktorý sa v príslušnom kalendárnom mesiaci nevyskytuje, pripadne Deň splatnosti úrokov na posledný deň v príslušnom mesiaci.  Ak Deň splatnosti úrokov pripadne na deň, ktorý nie je Bankovým dňom, za Deň splatnosti úrokov sa považuje najbližší predchádzajúci Bankový deň.
5.2.	Úrokové obdobie.
5.2.1.	Úroky sa vypočítajú na základe presného počtu uplynulých dní úrokového obdobia, kde základ bežného roka pozostáva z 360 dní, zahŕňajúc prvý deň úrokového obdobia, ale vynímajúc posledný deň úrokového obdobia. Úrokovým obdobím sa rozumie obdobie, za ktoré sa účtuje úrok z Úveru vo výške dohodnutej úrokovej sadzby zo Dňa určenia úrokovej sadzby (v zmluve len „Úrokové obdobie“). 
5.2.2.	Prvé Úrokové obdobie každej Tranže začína dňom Čerpania Tranže a končí sa v deň, ktorý sa v treťom nasledujúcom mesiaci po dni uzatvorenia Úverovej zmluvy svojím číselným označením zhoduje s číselným označením dňa uzatvorenia Úverovej zmluvy. Ak dôjde k Čerpaniu ktorejkoľvek z Tranží po uplynutí uvedeného Úrokového obdobia, bude prvé Úrokové obdobie každej takejto Tranže začínať dňom Čerpania Tranže a končiť sa v deň, ktorý sa v šiestom nasledujúcom mesiaci po dni uzatvorenia Úverovej zmluvy svojím číselným označením zhoduje s číselným označením dňa uzatvorenia Úverovej zmluvy. 
5.2.3.	Druhé Úrokové obdobie každej Tranže čerpanej v období od dňa uzatvorenia Úverovej zmluvy do dňa, ktorý sa v treťom nasledujúcom mesiaci po dni uzatvorenia Úverovej zmluvy svojím číselným označením zhoduje s číselným označením dňa uzatvorenia Úverovej zmluvy, začína posledným dňom predchádzajúceho Úrokového obdobia a končí sa v deň, ktorý sa v šiestom nasledujúcom mesiaci po dni uzatvorenia Úverovej zmluvy svojím číselným označením zhoduje s číselným označením dňa uzatvorenia Úverovej zmluvy. 
5.2.4.	Každé ďalšie Úrokové obdobie každej Tranže začína posledným dňom predchádzajúceho Úrokového obdobia a končí sa vždy najbližšie nasledujúcim Dňom splatnosti úrokov. Posledné Úrokové obdobie sa končí Dňom Konečnej splatnosti Úveru.
5.2.5.	Pre účely bodov 5.2.2. a 5.2.3. platí, že ak by podľa vyššie uvedeného pripadol posledný deň príslušného Úrokového obdobia na deň, ktorý sa v príslušnom kalendárnom mesiaci nevyskytuje, pripadne posledný deň príslušného Úrokového obdobia na posledný deň v príslušnom mesiaci. Ak posledný deň príslušného Úrokového obdobia pripadne na deň, ktorý nie je Bankovým dňom, za posledný deň príslušného Úrokového obdobia sa považuje najbližší predchádzajúci Bankový deň. 
5.3.	Za každé Úrokové obdobie bude platiť Dlžník Veriteľovi úroky vypočítané na základe úrokovej sadzby predstavujúcej súčet 3-mesačného BRIBORu a 0,30 % p.a. Sadzbou BRIBOR sa pre účely Úverovej zmluvy rozumie Bratislava Interbank Offered Rate ako aktuálna sadzba vyhlasovaná spoločnosťou Telerate Limited, so sídlom Winchmore House, 15 Fetter Lane, Londýn, Veľká Británia, zobrazovaná na stránke Reuters BRBO, fixovaná  Veriteľom dva Bankové dni pred dňom začatia každého ďalšieho Úrokového obdobia pre menu slovenská koruna (Sk) na obdobie v dĺžke trvania Úrokového obdobia. 
5.4.	V prípade, že na trhu nebude fixovaná sadzba pre 3-mesačný BRIBOR, bude úroková sadzba stanovená ako súčet 0,30 % p.a. a aritmetického priemeru (zaokrúhleného na štyri desatinné miesta nahor) sadzieb oznámených Veriteľovi na jeho žiadosť obdržanú referenčnými bankami najneskôr do 10,00 hodiny v Deň určenia úrokovej sadzby, pričom takto oznámená sadzba bude stanovená ako aktuálna ponuková úroková sadzba (offer), za ktorú sa na slovenskom medzibankovom peňažnom trhu dva Bankové dni pred prvým dňom príslušného úrokového obdobia ponúkajú peňažné prostriedky v mene slovenská koruna (Sk) na obdobie v dĺžke trvania Úrokového obdobia.

6.	Splácanie Pohľadávky Veriteľa a Príslušenstva Pohľadávky Veriteľa.

6.1.	Dlžník sa zaväzuje splácať Pohľadávku Veriteľa a Príslušenstvo Pohľadávky Veriteľa na Účet Veriteľa. Dlžník sa zaväzuje mať na Účte Dlžníka v deň splatnosti Istiny a v každý Deň splatnosti úrokov dostatočnú sumu peňažných prostriedkov na splatenie splatnej časti Pohľadávky Veriteľa a Príslušenstva Pohľadávky Veriteľa. 
6.2.	Veriteľ je oprávnený v deň splatnosti príslušnej splátky Istiny a v každý Deň splatnosti úrokov odpísať z Účtu Dlžníka splatnú sumu Pohľadávky Veriteľa a/alebo Príslušenstva Pohľadávky Veriteľa, a to v poradí Príslušenstvo Pohľadávky Veriteľa pred Pohľadávkou Veriteľa. 
6.3.	Ak z akéhokoľvek dôvodu Veriteľ nebude môcť postupovať pri splácaní alebo úhrade splatnej Pohľadávky Veriteľa alebo Príslušenstva Pohľadávky Veriteľa Dlžníkom podľa bodu 6.2., bude Veriteľ oprávnený kedykoľvek jednostranne započítať splatnú časť Pohľadávky Veriteľa a splatnú časť Príslušenstva Pohľadávky Veriteľa voči Pohľadávke z Účtu Dlžníka vedeného u Veriteľa. Zmluvné strany sa dohodli, že pre započítací prejav Veriteľa podľa tohto bodu 6.3. je dostatočné následné doručenie výpisu z Účtu Dlžníka, na základe ktorého bude zrejmá výška započítania voči Pohľadávke Účtu Dlžníka, ak bude Dlžníkovi zaslaný v lehote  5 dní odo dňa jeho vystavenia.
6.4.	Dlžník nie je oprávnený jednostranne započítať žiadnu svoju pohľadávku voči Veriteľovi, vrátane Pohľadávky z Účtu Dlžníka, s Pohľadávkou Veriteľa alebo Príslušenstvom Pohľadávky Veriteľa.
6.5.	Odkladom splácania Úveru v zmysle Základných podmienok sa rozumie, že Dlžník nebude v období od začatia Čerpania Úveru do dňa najbližšie predchádzajúceho dňu splatnosti prvej splátky Istiny v zmysle bodu 4.1. tohto článku splácať splátky Istiny. Prvá splátka Istiny bude splatná v deň tretieho výročia uzatvorenia Úverovej zmluvy. Odklad splácania Úveru podľa tohto bodu sa netýka platenia Príslušenstva Pohľadávky Veriteľa.
6.6.	Za deň zaplatenia akejkoľvek časti alebo celej Pohľadávky Veriteľa a/alebo Príslušenstva Pohľadávky Veriteľa sa považuje deň, keď boli na Účet Veriteľa pripísané peňažné prostriedky na zaplatenie splatných súm podľa Úverovej zmluvy.
6.7.	Dlžník sa zaväzuje zaplatiť akúkoľvek splatnú sumu podľa Úverovej zmluvy bez akýchkoľvek zrážok. Ak Dlžník bude povinný podľa platných právnych predpisov urobiť akúkoľvek zrážku zo splácanej sumy, zaväzuje sa bezodkladne doplatiť Veriteľom takto zrazenú sumu, aby splatená suma sa rovnala sume, ktorú by mal zaplatiť, keby nemal povinnosť zrážky. 
6.8.	Dlžník sa zaväzuje použiť na splatenie Pohľadávky Veriteľa a Príslušenstva Pohľadávky Veriteľa peňažné prostriedky, ktoré budú v jeho vlastníctve. V opačnom prípade sa Dlžník zaväzuje oznámiť Veriteľovi pôvod peňažných prostriedkov a zabezpečiť plnenie podmienok určených v § 89 ods. 3. zákona č. 483/2001 Z.z. o bankách.

7.	Poplatky.

7.1.	Dlžník je povinný zaplatiť Veriteľovi dohodnutú jednorázovú odplatu za dojednanie záväzku Veriteľa poskytnúť na požiadanie Dlžníkovi peňažné prostriedky (ďalej len „spracovateľský poplatok“) po uzatvorení Úverovej zmluvy v deň čerpania prvej Tranže, najneskôr však v 10. deň od uzatvorenia Úverovej zmluvy. Spracovateľský poplatok bude uhradený formou odpísania čiastky =100.000,- Sk Veriteľom z Účtu Dlžníka.  
7.2.	Dlžník je povinný zaplatiť Veriteľovi akúkoľvek sumu Pohľadávky Veriteľa a  Príslušenstva Pohľadávky Veriteľa  splatnú podľa Úverovej zmluvy a to bez jej zníženia o akúkoľvek súčasnú alebo budúcu zrážku, daň alebo poplatok. Ak bude Dlžník povinný podľa platných právnych predpisov urobiť akúkoľvek zrážku alebo odviesť daň alebo poplatok zo splácanej sumy, zaväzuje sa bezodkladne doplatiť Veriteľovi takto zrazenú sumu, aby sa Veriteľovi zaplatená suma rovnala sume, ktorú by Veriteľ obdržal, keby Dlžník nemal povinnosť zrážky, dane alebo poplatku. Toto ustanovenie platí aj v prípade, ak sa povinnosť zrážky, dane alebo poplatku vyskytne na strane Veriteľa. Pre účely tohto bodu sa zrážkou, daňou a poplatkom rozumie akákoľvek zrážka, daň a poplatok, ktorý je výsledkom:
a.	prijatia nového alebo zmeny existujúceho právneho predpisu alebo opatrenia Národnej banky Slovenska,
b.	akejkoľvek dokázateľnej zmeny interpretácie existujúceho právneho predpisu alebo opatrenia Národnej banky Slovenska, pričom dokázateľnou zmenou interpretácie sa rozumie skutočnosť uvedená v článku IV., bod 9.1., písm. b) Úverovej zmluvy,
a to kedykoľvek po uzatvorení Úverovej zmluvy.

8.	Úrok z omeškania
       V prípade omeškania so splácaním Pohľadávky Veriteľa a/alebo Príslušenstva Pohľadávky Veriteľa (okrem úrokov z omeškania)  podľa Úverovej zmluvy a/alebo v súvislosti s Úverovou zmluvou, je Dlžník povinný zaplatiť Veriteľovi úrok z omeškania vo výške uvedenej v Základných podmienkach. Úrok z omeškania je splatný ihneď. 

9.   Výška poslednej splátky Istiny bude určená Veriteľom s ohľadom na skutočnú výšku, čas Čerpania Úveru a prípadné využitie práva Dlžníka na predčasné splatenie splátok Istiny, a to ku Dňu Konečnej splatnosti Úveru. 

10.   Podmienky predchádzajúce čerpaniu prvej Tranže.

V tomto bode sú uvedené podmienky, ktoré musia byť splnené pred čerpaním prvej Tranže. Na základe tohto bodu nie je Veriteľ povinný poskytnúť Dlžníkovi prvú Tranžu a Dlžník nie je oprávnený požadovať od Veriteľa čerpanie prvej Tranže skôr, ako budú splnené všetky nasledovné podmienky 
a.	Veriteľ obdržal od Dlžníka, resp. Dlžník zabezpečil pre Veriteľa predloženie Uznesenia vlády Slovenskej republiky vo forme akceptovateľnej Veriteľom (napr. výpis z Uznesenia vlády Slovenskej republiky potvrdený vedúcim Úradu vlády Slovenskej republiky alebo iným príslušným zástupcom Úradu vlády Slovenskej republiky oprávneným na vydanie takéhoto výpisu), ktorým bol schválený návrh Úverovej zmluvy a Ručiteľskej zmluvy. Ak je súhlas vlády Slovenskej republiky s návrhom Úverovej zmluvy a Ručiteľskej zmluvy obsiahnutý v uznesení podľa písm. b. tohto bodu, postačuje pre účely splnenia podmienok uvedených v tomto bode 10. len predloženie uznesenia podľa písm. b. tohto bodu; 
b.	Veriteľ obdržal od Dlžníka, resp. Dlžník zabezpečil pre Veriteľa predloženie Uznesenia vlády Slovenskej republiky vo forme akceptovateľnej Veriteľom (napr. výpis z Uznesenia vlády Slovenskej republiky potvrdený vedúcim Úradu vlády Slovenskej republiky alebo iným príslušným zástupcom Úradu vlády Slovenskej republiky oprávneným na vydanie takéhoto výpisu), ktorým bolo schválené prevzatie (udelený súhlas s prevzatím) štátnej záruky za Úver, ktorý poskytne Veriteľ Dlžníkovi na základe Úverovej zmluvy, a to do výšky 100 % peňažných prostriedkov poskytnutých ako Úver podľa Úverovej zmluvy a do výšky 100 % úrokov, ktoré bude Dlžník povinný platiť Veriteľovi na základe Úverovej zmluvy (ďalej len „štátna záruka“);
c.	Veriteľ obdržal originál platne uzatvorenej Ručiteľskej zmluvy a štátna záruka je platná a prevzatá v súlade so všeobecne záväznými právnymi predpismi Slovenskej republiky a Ručiteľská zmluva je platne uzatvorená a práva Veriteľa z nej vyplývajúce sú uplatniteľné a riadne vymáhateľné; 
d.	Veriteľ obdržal od Dlžníka, resp. Dlžník zabezpečil pre Veriteľa predloženie originálu platne uzatvorenej „Zmluvy o podmienkach ručenia“ uzatvorenej v súvislosti so štátnou zárukou v zmysle príslušných ustanovení zákona č. 386/2002 Z.z. o štátnom dlhu a štátnych zárukách; 
e.	Veriteľ obdržal od Dlžníka jeho platný výpis z obchodného registra s dátumom nie starším ako 10 dní pred podpisom Úverovej zmluvy Dlžníkom;
f.	právny posudok právneho poradcu Dlžníka akceptovaného Veriteľom, ktorého obsahom je vyhlásenie, že Úverová zmluva bola riadne a platne podpísaná štatutárnym zástupcom Dlžníka a práva a nároky Veriteľovi z nej vyplývajúce sú vymáhateľné v súlade s podmienkami Úverovej zmluvy a pre Dlžníka právne záväzné;
g.	Prehlásenia Dlžníka sú pravdivé a úplné. Prehlásenia Dlžníka sa pre účely Úverovej zmluvy považujú za pravdivé, pokiaľ nie je preukázaný opak, a/alebo Veriteľ nemá dôvodné pochybnosti o ich pravdivosti;
h.	Veriteľ obdržal od Dlžníka platne podpísané vyhlásenie Dlžníka, že neexistuje alebo sa nevyskytuje skutočnosť uvedená v článku V., bod 1 Úverovej zmluvy;
i.	Veriteľ obdržal od Dlžníka platné uznesenie alebo rozhodnutie správnej rady Dlžníka alebo výpis z týchto dokumentov, v ktorých je obsiahnuté schválenie uzatvorenia Úverovej zmluvy Dlžníkom, vykonávanie jeho práv a plnenie jeho záväzkov z Úverovej zmluvy;
j.	Veriteľ obdržal platné stanovisko Úradu pre štátnu pomoc, ktorým Úrad pre štátnu pomoc schválil poskytnutie štátnej záruky;
k.	podľa zodpovedného posúdenia Veriteľa neexistuje alebo sa nevyskytuje skutočnosť uvedená v článku V., bod 1 Úverovej zmluvy;
l.	prehlásenia Ručiteľa ako osoby zaviazanej zo štátnej záruky uvedené v Ručiteľskej zmluve sú pravdivé a úplné a Ručiteľ nie je v neplnení alebo porušení akéhokoľvek svojho záväzku uvedeného v Ručiteľskej zmluve;
m.    Veriteľ obdržal riadnu Žiadosť o čerpanie;
              n.     Veriteľ obdržal Dlžníkom platne podpísanú Prílohu č. 2 Úverovej zmluvy.

11.   Podmienky predchádzajúce čerpaniu ďalších Tranží.
V tomto bode sú uvedené podmienky, ktoré musia byť splnené pred poskytnutím a čerpaním každej ďalšej Tranže. Na základe tohto bodu Veriteľ nie je povinný poskytnúť Dlžníkovi ďalšie Tranže a Dlžník nie je oprávnený požadovať od Veriteľa čerpanie ďalších Tranží, ak nebudú splnené všetky nasledovné podmienky 
a.	štátna záruka je platná a prevzatá v súlade so všeobecne záväznými právnymi predpismi Slovenskej republiky platnými a účinnými v čase jej schválenia príslušným Uznesením vlády Slovenskej republiky a Ručiteľská zmluva je platne uzatvorená a práva Veriteľa z nej vyplývajúce sú uplatniteľné a riadne vymáhateľné;
b.	práva a nároky Veriteľa z Úverovej zmluvy vyplývajúce sú vymáhateľné v súlade s podmienkami Úverovej zmluvy a pre Dlžníka právne záväzné;
c.	Veriteľ obdržal riadnu Žiadosť o čerpanie;
d.	Prehlásenia Dlžníka sú pravdivé a úplné. Prehlásenia Dlžníka sa pre účely Úverovej zmluvy považujú za pravdivé, pokiaľ nie je preukázaný opak, a/alebo Veriteľ nemá dôvodné pochybnosti o ich pravdivosti;
e.	neexistuje alebo sa nevyskytuje niektorá zo skutočností, uvedených v článku V., bode 1. Úverovej zmluvy;
f.	prehlásenia Ručiteľa ako osoby zaviazanej zo štátnej záruky uvedené v Ručiteľskej zmluve sú pravdivé a úplné a Ručiteľ nie je v neplnení alebo porušení akéhokoľvek svojho záväzku uvedeného v Ručiteľskej zmluve.

12.  Ak v súvislosti so Žiadosťou o čerpanie nie sú podľa zodpovedného posúdenia Veriteľa splnené Podmienky predchádzajúce čerpaniu, oznámi Veriteľ písomne túto skutočnosť Dlžníkovi bez zbytočného odkladu po posúdení splnenia Podmienok predchádzajúcich čerpaniu spoločne s uvedením, ktoré z Podmienok predchádzajúcich čerpaniu nie sú splnené. 

III.
Zabezpečenie pohľadávok Veriteľa z Úverovej zmluvy

Na zabezpečenie riadneho a včasného splatenia Pohľadávky Veriteľa a Príslušenstva Pohľadávky Veriteľa uzatvoria Veriteľ a  tretia osoba - Slovenská republika (MF SR) - Ručiteľskú zmluvu, resp. Slovenská republika poskytne Veriteľovi nasledovné zabezpečenie, ktoré tvorí súčasť Úverovej zmluvy:

a.	Štátna záruka prevzatá vládou Slovenskej republiky do výšky 100 % Úveru a do výšky 100 % úrokov na základe Uznesenia vlády Slovenskej republiky číslo ........ z ......... 2002 
vo forme Ručiteľskej zmluvy.
 (ďalej len „Zabezpečenie záväzku“).

IV.  
Ostatné práva a povinnosti zmluvných strán

1. 	Mimoriadna splatnosť Istiny: 
Mimoriadne splatenie Istiny a/alebo časti Istiny je možné len na základe písomného oznámenia Dlžníka o Mimoriadnej splatnosti Istiny a/alebo časti Istiny doručeného Veriteľovi najneskôr 30 dní pred realizáciou mimoriadnej splátky. Mimoriadna splátka je možná a bude splatná  len v najbližší deň splatnosti úrokov z Úveru, pričom výška mimoriadnej splátky musí byť minimálne 100.000.000,- Sk, prípadne násobok tejto sumy, pokiaľ sa zmluvné strany Úverovej zmluvy nedohodnú inak. V prípade mimoriadneho splatenia Istiny podľa tohto bodu Úverovej zmluvy je Veriteľ oprávnený účtovať Dlžníkovi jednorazový poplatok vo výške úrokov za obdobie odo dňa úhrady  mimoriadnej splátky Istiny do nasledujúceho Dňa splatnosti úrokov z výšky mimoriadnej splátky Istiny, ktorý je splatný spolu s mimoriadnou splátkou Istiny. 

2. 	V prípade, ak Dlžník neuhradí v čase určenom podľa Úverovej zmluvy Pohľadávku Veriteľa, alebo jej časť, a/alebo Príslušenstvo Pohľadávky Veriteľa, má Veriteľ právo realizovať Zabezpečenie záväzku.  Z výťažku realizovaného Zabezpečenia záväzku uhradí Veriteľ splatné záväzky Dlžníka v tomto poradí: úroky, úroky z omeškania, ostatné Príslušenstvo Pohľadávky Veriteľa a Istinu

3. 	Zásadné pozitívne záväzky Dlžníka:

a.	pred prvým čerpaním Úveru uzatvorí s Veriteľom zmluvu o bežnom účte v súlade s Obchodnými podmienkami ČSOB zo dňa 01.09.2000 (ďalej len „Obchodné podmienky Veriteľa“), ktorý bude Účtom Dlžníka pre účely Úverovej zmluvy,
b.	bude viesť riadny systém účtovníctva, riadiacich informácií a kontroly nákladov,
c.	bude riadne platiť dane, clo, poplatky a iné štátom zavedené platby,
d.	bude Veriteľovi pravidelne predkladať:
(i)	výročné správy,  príslušné ročné audítované účtovné výkazy (výslednú súvahu, výkaz ziskov a strát) a príslušné ročné audítované konsolidované účtovné výkazy, a to v termíne vždy do 180 dní od uplynutia obdobia, za ktoré sa príslušné účtovné výkazy zostavujú,
(ii)	príslušné štvrťročné neaudítované účtovné výkazy, a to v termíne vždy do 45 dní od uplynutia obdobia, za ktoré sa príslušné účtovné výkazy zostavujú, 
pričom Dlžník v tejto súvislosti a na základe písomnej žiadosti Veriteľa bezodkladne:
-	umožní a/alebo zabezpečí poskytnutie informácií a vysvetlení, prípadne iné informácie a vysvetlenia, ktoré Veriteľovi umožnia presnejšie porovnať finančnú pozíciu Dlžníka naznačenú v neaudítovaných účtovných výkazoch proti jeho finančnej pozícii vyplývajúcej z príslušnej ročnej účtovnej závierky, prípadne iné informácie a vysvetlenia, a to najmä prostredníctvom osôb vykonávajúcich u Dlžníka audit,
-	umožní prístup povereným pracovníkom Veriteľa k účtovným a finančným dokladom,
e.	bude Veriteľovi pravidelne predkladať svoj aktuálny výpis z obchodného registra (použiteľný na právne úkony),  a to v termíne vždy ku koncu kalendárneho polroka a kalendárneho roka,
f.	je povinný na požiadanie Veriteľa preukázať účel použitia Úveru,   
g.	bude udržovať v platnosti a účinnosti všetky úradné a iné povolenia (živnostenské oprávnenie, licencie, atď.), potrebné pre podnikateľskú činnosť Dlžníka,
h.	je povinný zabezpečiť na Účte Dlžníka dostatok prostriedkov na úhradu  Pohľadávky Veriteľa a Príslušenstva Pohľadávky Veriteľa, v opačnom prípade je povinný Veriteľovi písomne oznámiť v lehote najneskôr 5 kalendárnych dní pred dňom splatnosti  Pohľadávky Veriteľa alebo Príslušenstva Pohľadávky Veriteľa, že nebude schopný splniť záväzok voči Veriteľovi,
i.	je povinný oznámiť Veriteľovi vznik alebo výskyt každej zo skutočností, ktoré sú uvedené v článku V., bod 1. Úverovej zmluvy, a to ihneď po tom, ako sa dozvie o  jej vzniku, 
j.	je povinný okamžite oznámiť Veriteľovi zmenu osôb oprávnených podpisovať Žiadosť o čerpanie spolu s aktualizovanými podpisovými vzormi;
k.	je povinný písomne informovať Veriteľa o tom, že v príslušnom kalendárnom roku počas trvania Úverovej zmluvy:
-	uzatvoril so Slovenskou republikou Zmluvu o výkonoch vo verejnom záujme pri prevádzkovaní dráhy najneskôr do 30 dní od jej uzatvorenia, a túto zmluvu predložiť Veriteľovi v uvedenej lehote, 
-	nedošlo k uzatvoreniu uvedenej Zmluvy o výkonoch  vo verejnom  záujme pri prevádzkovaní dráhy, ak sa tak nestane najneskôr do 30.5. príslušného roka,
-	uzatvoril so Železničnou spoločnosťou, a.s. Zmluvu o prevádzkovaní dopravy na dráhe najneskôr do 30 dní od jej uzatvorenia, a túto zmluvu predložiť Veriteľovi v uvedenej lehote,
-	nedošlo k uzatvoreniu uvedenej Zmluvy o prevádzkovaní dopravy na dráhe, ak sa tak nestane najneskôr do 30.5. príslušného roka

4. 	Zásadné negatívne záväzky Dlžníka:

a.	Dlžník sa nezbaví všetkých alebo závažnej časti svojich aktív, pričom za zbavenie sa aktív sa pre účely Úverovej zmluvy považuje aj prenájom a darovanie aktív. 
Takýto zákaz neplatí pre zbavenie sa aktív:
(i)	požadované zákonom,
(ii)	na princípe nezávislých trhových cien a v rámci bežného výkonu podnikateľskej činnosti Dlžníka, 
(iii)	uskutočňované na princípe nezávislých trhových cien, za primeranú trhovú cenu a za normálnych obchodných podmienok,
(iv)	uskutočnené výmenou za iné aktíva, ktoré sú porovnateľné alebo lepšie vzhľadom na ich typ, hodnotu a kvalitu,
(v)	uskutočnené na základe predchádzajúceho písomného súhlasu Veriteľa,
a to všetko pod podmienkou, že zbavenie sa aktív Dlžníkom v súlade s vyššie uvedenými výnimkami podľa zodpovedného uváženia Veriteľov:
(i)	nie je podstatné v kontexte podnikateľskej činnosti Dlžníka ako celku, alebo
(ii)	nemá alebo nemôže mať závažný nepriaznivý účinok na schopnosť Dlžníka plniť si svoje záväzky z Úverovej zmluvy, najmä splatiť Pohľadávku Veriteľa a Príslušenstvo Pohľadávky Veriteľa.
b.	neposkytne ručenie, ani inú formu zabezpečenia a neumožní zriadenie záložného práva (ďalej pre všetky prípady len „Zabezpečenia“) vo vzťahu k akémukoľvek svojmu aktívu, a nerozšíri alebo nenavýši také zo Zabezpečení, ktoré existujú alebo sú zriadené k aktívam Dlžníka ku dňu uzatvorenia Úverovej zmluvy. To neplatí, ak:
(i)	ide o Zabezpečenia, ktoré vznikajú zo zákona alebo plnením záväzkov Dlžníka, ktoré mu vyplývajú zo všeobecne záväzných právnych predpisov,
(ii)	ide o Zabezpečenia vytvorené alebo zriadené po predchádzajúcom písomnom schválení Veriteľom, 
(iii)	ide o Zabezpečenia vytvorené alebo zriadené v prospech Veriteľa za účelom zabezpečenia pohľadávok Veriteľa z inej zmluvy ako z Úverovej zmluvy,
(iv)	ide o Zabezpečenia vytvorené alebo zriadené v súvislosti s nákupom alebo zdokonalením alebo iným spôsobom nadobudnutia aktíva vlastneného alebo prenajatého Dlžníkom, pod podmienkou, že:
a.	výška pohľadávky zabezpečená Zabezpečeniami v žiadnom okamihu neprekročí náklady, vrátane poplatkov za financovanie, na kúpu alebo zdokonalenie takéhoto aktíva a
b.	Zabezpečenia ostávajú obmedzené na toto aktívum,
(v)	ide o Zabezpečenia vytvorené alebo zriadené pri bežnom výkone podnikateľskej činnosti Dlžníka, pod podmienkou, že výška pohľadávky, zabezpečená Zabezpečeniami v žiadnom okamihu neprekročí celkovú čiastku 5 % z Čistých hmotných aktív Dlžníka v danom momente, pričom Čistými hmotnými aktívami sa rozumie kedykoľvek a priebežne celková suma aktív Dlžníka znížená o celkové záväzky (znamenajú kedykoľvek a priebežne celkovú sumu záväzkov Dlžníka za platby alebo splátky peňazí, či už súčasných alebo budúcich, skutočných alebo možných, znížených o celkovú sumu prijatých preddavkov od odberateľov) a akúkoľvek čiastku goodwillu a ostatných nehmotných aktív evidovanú vo finančných výkazoch.
c.	nevypovie zmluvu o bežnom účte, ktorú uzatvoril s Veriteľom v zmysle bodu 3. tohto článku. Vo vzťahu k uvedenej zmluve o bežnom účte je Dlžník zároveň povinný plniť všetky záväzky z takejto zmluvy, dodržiavať podmienky v nej dohodnuté a nevykonať žiadne úkony smerujúce k jej zániku,
d.	do času úplného splatenia Pohľadávky Veriteľa a Príslušenstva Pohľadávky Veriteľa nezaviaže sa a/alebo neposkytne žiadnej tretej osobe, ktorá má poskytnúť Dlžníkovi úver zabezpečený štátnou zárukou, žiadne prostriedky posilnenia vymáhateľnosti jej pohľadávky na splatenie takého úveru.

5.	Prehlásenia Dlžníka. 

Dlžník prehlasuje, že:
a.	má právnu spôsobilosť a oprávnenie podpísať Úverovú zmluvu, vykonávať práva z Úverovej zmluvy a tiež plniť záväzky z Úverovej zmluvy pre neho vyplývajúce;
b.	je právnickou osobou, riadne založenou a právoplatne existujúcou podľa zákonov Slovenskej republiky; 
c.	uzatvorenie Úverovej zmluvy Dlžníkom, vykonávanie jeho práv a plnenie jeho záväzkov z Úverovej zmluvy nie je v rozpore so žiadnym uznesením alebo rozhodnutím orgánov Dlžníka, zakladateľskou listinou , štatútom, alebo internými dokumentmi Dlžníka;
d.	na uzatvorenie Úverovej zmluvy Dlžníkom, na vykonávanie jeho práv a na plnenie jeho záväzkov z Úverovej zmluvy nie je potrebný súhlas, povolenie alebo vyjadrenie akéhokoľvek orgánu Dlžníka, v zmysle dokumentov uvedených v predchádzajúcom písm. c., alebo inej tretej osoby v zmysle všeobecne záväzných právnych predpisov, s výnimkou povolení, súhlasov, schválení a vyjadrení uvedených v Podmienkach predchádzajúcich čerpaniu;
e.	tretia osoba nevymáha voči nemu pohľadávku alebo nevedie voči nemu súdne, arbitrážne, správne alebo iné konanie, v dôsledku čoho by mohla byť ohrozená schopnosť Dlžníka splatiť Pohľadávku Veriteľa;
f.	nie je v takom neplnení alebo porušení žiadnej zo zmlúv, v ktorých je jednou zo zmluvných strán alebo ktorá je pre neho záväzná, ak by takéto neplnenie alebo porušenie mohlo ohroziť schopnosť Dlžníka splatiť Pohľadávku Veriteľa;
g.	neexistuje žiaden dekrét, výnos, vyhlásenie, príkaz, nariadenie, list alebo iný dokument vydaný akýmkoľvek akcionárom Dlžníka alebo ministerstvom alebo iným štátnym orgánom Slovenskej republiky, ani rozhodnutie správnej rady Dlžníka alebo akéhokoľvek iného orgánu Dlžníka, ktorý by akýmkoľvek spôsobom obmedzoval právomoc osôb podpisujúcich Úverovú zmluvu v mene Dlžníka, podpísať Úverovú zmluvu a zaväzovať Dlžníka k plneniu jeho povinností z Úverovej zmluvy;
h.	boli splnené všetky podmienky a náležitosti požadované príslušnými právnymi predpismi, platnými na území Slovenskej republiky a tiež všetkými internými predpismi Železníc Slovenskej republiky, ktorých splnenie bolo potrebné na riadny vznik Dlžníka;
i.	nie je vo vzťahu k  Veriteľovi osobou, ktorá má osobitný vzťah k  Veriteľovi v zmysle § 35 ods. 5. Zákona č. 483/2001 Z.z. o bankách, pričom v prípade nepravdivosti tohto vyhlásenia sa stanú ustanovenia tejto Úverovej zmluvy upravujúce práva Dlžníka a povinnosti Veriteľa neúčinnými, resp. neplatnými;
j.	nenastala akákoľvek podstatná nepriaznivá zmena na podnikaní Dlžníka alebo v jeho finančnej situácii v porovnaní so stavom ku dňu uzatvorenia Úverovej zmluvy.

6.  	Všetky Prehlásenia Dlžníka s výnimkou Prehlásenia Dlžníka v písm. j) sú vykonané ku dňu uzatvorenia Úverovej zmluvy. Všetky Prehlásenia Dlžníka s výnimkou Prehlásenia Dlžníka v písm. g) a i) sa budú považovať za zopakované Dlžníkom ku dňu prvého a každého ďalšieho čerpania Úveru a v prvý deň každého úrokového obdobia. Toto opakovanie sa bude týkať faktov k danému dňu. 

7.	Zvýšené náklady
       Ak Veriteľ usúdi, že zavedenie alebo zmena ktorejkoľvek právnej úpravy, alebo akákoľvek dokázateľná zmena výkladu a aplikácie ktoréhokoľvek zákona, alebo dodržanie nariadení NBS či iných oficiálnych fiškálnych a monetárnych úradov v Slovenskej republike (či už majú silu zákona alebo nie), bude pre Veriteľa predstavovať pri ďalšom trvaní úverového vzťahu podľa Úverovej zmluvy preukázateľne zvýšené alebo dodatočné náklady alebo zníženie miery návratnosti peňažných prostriedkov poskytnutých Dlžníkovi alebo zníženie akejkoľvek sumy splatnej podľa Úverovej zmluvy, to všetko oproti stavu ku dňu podpisu Úverovej zmluvy a v prípade, že Veriteľ tieto náklady alebo sumy  písomne špecifikuje, uhradiť takto  špecifikované zvýšené náklady a sumy alebo predčasne splatiť svoje záväzky z poskytnutého Úveru a to do 30 dní odo dňa doručenia Veriteľom špecifikovaných zvýšených nákladov a súm . V tomto prípade Dlžník  neplatí poplatok za predčasné splatenie Úveru. 

8.	Postúpenie Pohľadávky Veriteľa / Prevod práv a povinností Veriteľa z Úverovej zmluvy

8.1	Veriteľ môže zmluvne bez súhlasu Dlžníka:
-	postúpiť Pohľadávku Veriteľa a/alebo Príslušenstva Pohľadávky Veriteľa, resp. ich časť, alebo
-	previesť povinnosti z Úverovej zmluvy alebo ich časť,
na tretiu osobu, ktorá bude bankou („Nový Veriteľ“), za podmienky, že Nový Veriteľ pristúpi k Úverovej zmluve. 
8.2	Oprávnenie Veriteľa podľa bodu 8.1. vyššie neplatí v prípade, keď by v súvislosti s plnením   Dlžníka Novému Veriteľovi vznikla Dlžníkovi povinnosť platiť akúkoľvek daň alebo zrážky alebo preukázateľne došlo k zhoršeniu postavenia Dlžníka. Táto výnimka neplatí v prípade, ak postúpenie príslušnej časti Pohľadávky Veriteľa alebo Príslušenstva Pohľadávky Veriteľa alebo prevod príslušnej časti práv a povinností Veriteľa sú vykonané:
a.	na žiadosť Dlžníka a/alebo Ručiteľa,  alebo 
b.	v prípade, že Ručiteľ nezaplatil riadne uplatnené príslušné sumy podľa Ručiteľskej zmluvy v lehote 60 dní od obdržania výzvy Veriteľa.

9.	Prípad nezákonnosti.

9.1.	Ak počas platnosti Úverovej zmluvy:
a.	nastane zmena alebo zrušenie alebo prijatie právnej normy špecifikovanej v bode 9.2. nižšie, a/alebo 
b.	nastane dokázateľná zmena interpretácie právnej normy špecifikovanej v bode 9.2. nižšie, pričom dokázateľnou zmenou sa rozumie zmena preukázaná rozhodnutím súdu v Slovenskej republike v porovnateľnej právnej veci, alebo zmena preukázaná stanoviskom osoby, ktorá príslušnú právnu normu vydala alebo schválila, a/alebo
c.	sa vyskytne vyššia moc (napr. štrajk, prírodné katastrofy, vojna)
(ďalej pre všetky uvedené skutočnosti a tiež prípad nezákonnosti uvedený v bode 9.3. tohto článku spoločne a/alebo ktorúkoľvek z nich len „Prípad nezákonnosti“),  
a v dôsledku výskytu Prípadu nezákonnosti alebo aj bez ohľadu na výskyt Prípadu nezákonnosti by sa stalo poskytnutie Úveru a/alebo ponechanie poskytnutého Úveru protiprávnym a/alebo nedovoleným a/alebo zakázaným, je Veriteľ oprávnený vykonať ktorékoľvek a/alebo všetky svoje oprávnenia uvedené v článku V., bod 3. Úverovej zmluvy. 
9.2. Pre účely tohto bodu 9. sa pod pojmom právna norma rozumie akýkoľvek všeobecne záväzný právny predpis alebo akékoľvek záväzné usmernenie alebo rozhodnutie adresované bankám alebo Veriteľovi, vydané oprávneným orgánom, a to najmä akékoľvek opatrenie Národnej banky Slovenska upravujúce pravidlá postavenia bánk, činnosti bánk, obozretného podnikania bánk, pravidlá pre obmedzenie sústreďovania majetku bánk voči iným subjektom, obmedzenia pre nezabezpečené devízové pozície bánk, pravidlá likvidity bánk a kapitálovej primeranosti bánk.
9.3. Prípadom nezákonnosti sa pre účely Úverovej zmluvy rozumie tiež skutočnosť, že počas Rezervačného obdobia dôjde k akýmkoľvek zmenám v činnosti alebo štruktúre vnútrobankového trhu pre relevantné depozity a/alebo k výraznému, zhoršeniu podmienok na domácom a/alebo zahraničných finančných trhoch z dôvodu vyššej moci, následkom čoho sa tieto depozitá stanú nedostupnými a vzhľadom k tejto zmene je pre Veriteľa nemožné umožniť Dlžníkovi Čerpanie Úveru. Výskyt tohto Prípadu nezákonnosti oznámi Veriteľ písomne a bez zbytočného odkladu Dlžníkovi. Na základe výskytu tohto Prípadu nezákonnosti nebude mať Veriteľ povinnosť umožniť Dlžníkovi Čerpania Úveru, až pokiaľ Veriteľ neoznámi Dlžníkovi niečo iné.

V.
Predčasná splatnosť 

1.	Veriteľ ma právo vyhlásiť spôsobom podľa bodu 2. tohto článku predčasnú splatnosť Úveru a požadovať splatenie Pohľadávky Veriteľa a Príslušenstva Pohľadávky Veriteľa aj pred Dňom Konečnej splatnosti Úveru a Dlžník je povinný túto Pohľadávku Veriteľa a Príslušenstvo Pohľadávky Veriteľa zaplatiť aj pred Dňom Konečnej splatnosti Úveru, ak:
a.	je Dlžník v omeškaní so zaplatením ktorejkoľvek predčasnej splátky Istiny podľa článku IV., bod 1., alebo príslušnej splátky Istiny podľa článku II., bodu 4.1. alebo úroku alebo ich akejkoľvek časti po dobu dlhšiu ako 5 dní odo dňa splatnosti podľa Úverovej zmluvy. Ak je dôvodom uvedeného omeškania technické alebo administratívne zlyhanie na strane Veriteľa a Dlžník v lehote 5 dní odo dňa splatnosti príslušnej čiastky zaplatí Veriteľovi splatnú sumu spôsobom podľa Úverovej zmluvy, Veriteľ nebude oprávnený postupovať podľa bodu 2. a/alebo bodu 3. tohto článku; alebo
b.	Dlžník bez predchádzajúceho písomného súhlasu Veriteľa použije Úver alebo jeho časť na iný ako dohodnutý účel, alebo
c.	akákoľvek tretia osoba, vrátane Veriteľa, ktorá poskytla Ručiteľovi úver alebo pôžičku alebo v prospech ktorej Ručiteľ vystavil štátnu záruku (ďalej len „Záväzky“), požiada Ručiteľa o splatenie Záväzkov a Ručiteľ:
(i)	Záväzky nezaplatí ku dňu, kedy sa stali voči Ručiteľovi splatnými alebo v ďalšej dodatočnej lehote poskytnutej mu na zaplatenie Záväzkov pod podmienkou, že Dlžník alebo Ručiteľ preukázal Veriteľovi poskytnutie dodatočnej lehoty na zaplatenie:
-	v lehote 30 dní odo dňa keď sa Záväzky stali splatnými voči Ručiteľovi, alebo 
-	v lehote 10 dní od obdržania výzvy Veriteľa, 
a to do toho z týchto dní, ktorý nastane skôr,
alebo
(ii)	vopred vyhlási, že nie je schopný zaplatiť Záväzky ku dňu, v ktorý sa majú stať voči Ručiteľovi splatnými, 
alebo
d.	bol na súd  doručený návrh na vyhlásenie konkurzu alebo povolenie vyrovnania voči majetku Dlžníka v zmysle príslušných právnych predpisov. Uvedené neplatí, ak je návrh podľa zodpovedného posúdenia Veriteľa podaný zrejme v rozpore so zákonom, alebo ak Dlžník v lehote 30 dní odo dňa, čo sa preukázateľne dozvedel o podaní návrhu na konkurz preukázal Veriteľovi, že ide o návrh zrejme nedôvodný pričom Dlžník Veriteľovi začatie plynutia uvedenej lehoty hodnoverne preukáže, alebo
e.	príslušná oprávnená osoba alebo kompetentný orgán prijal/a rozhodnutie o likvidácii Dlžníka, alebo 
f.	začalo exekučné konanie a/alebo výkon rozhodnutia na základe návrhu tretej osoby, na základe ktorého táto tretia osoba vymáha voči Dlžníkovi čiastku prevyšujúcu 10% celkovej výšky Úveru , a táto skutočnosť by mohla podľa zodpovedného posúdenia Veriteľa ohroziť schopnosť Dlžníka splatiť Pohľadávku Veriteľa a/alebo Príslušenstvo Pohľadávky Veriteľa, alebo 
g.	vznikol exekučný titul, napr. výkaz nedoplatkov, v súvislosti s neplnením daňových alebo colných alebo odvodových povinností Dlžníka, na základe ktorého môže orgán vymáhajúci nedoplatky na daniach, colné nedoplatky alebo nedoplatky, ktoré vznikli neplnením zákonných odvodových povinností Dlžníka ako zamestnávateľa, vymáhať voči Dlžníkovi zaplatenie čiastky, ktorá prevyšuje 10% celkovej výšky Úveru a táto skutočnosť by mohla podľa zodpovedného posúdenia Veriteľa ohroziť schopnosť Dlžníka splatiť Pohľadávku Veriteľa a/alebo Príslušenstvo Pohľadávky Veriteľa, a Dlžník v prípade, že ide o rozhodnutie bez odkladného účinku, v lehote 30 dní odo dňa doručenia príslušného rozhodnutia zo strany príslušného orgánu Dlžníkovi nepreukázal Veriteľovi nápravu alebo odstránenie tejto skutočnosti, pričom Dlžník Veriteľovi začatie plynutia uvedenej lehoty hodnoverne preukáže, alebo 
h.	Dlžník nesplnil alebo porušil povinnosti vymedzené Úverovou zmluvou a takéto porušenie neodstránil alebo nenapravil ani v  lehote 15 Bankových dní od doručenia výzvy Veriteľa. Uvedená výzva a stanovenie lehoty na nápravu sa nebudú vyžadovať, ak:
-	náprava alebo odstránenie predmetného nesplnenia alebo porušenia príslušnej povinnosti nie je možná, alebo
-	na takéto nesplnenie alebo porušenie záväzku Dlžníka sa vzťahuje iné ustanovenie v tomto bode 1. v tomto článku V., alebo
i.	Dlžník vyhlási alebo uzná, že nie je schopný zaplatiť akýkoľvek svoj peňažný záväzok voči Veriteľovi v termíne jeho splatnosti, alebo Dlžník nebude schopný plniť voči tretím osobám svoje splatné záväzky po dobu dlhšiu ako 30 dní pod podmienkou, že podľa aplikovateľnej právnej úpravy je možné vyhlásenie konkurzu alebo povolenie vyrovnania na majetok Dlžníka. Uvedené sa bude vzťahovať len na prípady, kedy vyššie uvedené splatné záväzky Dlžníka voči tretím osobám presiahnu individuálne čiastku 150.000.000,- Sk alebo celkovo presiahnu čiastku 240.000.000,- Sk alebo ekvivalent týchto súm v inej mene určený podľa kurzu devíza predaj iná mena/Sk vyhláseného Veriteľom a platného ku dňu príslušného prepočtu, 
alebo 
j.	Peňažný Dlh Dlžníka: 
(i)	nebude uhradený včas, alebo v ďalšej dodatočnej lehote poskytnutej na jeho plnenie, ak Dlžník preukázal Veriteľovi v lehote 10 dní odo dňa, keď sa Peňažný Dlh Dlžníka stal splatným, že mu bola poskytnutá dodatočná lehota na plnenie; alebo
(ii)	sa stane predčasne splatný alebo bude vyhlásená jeho predčasná splatnosť, prípadne vznikne právo na vyhlásenie jeho predčasnej splatnosti; alebo
(iii)	dôjde k uplatneniu akéhokoľvek zabezpečenia Peňažného Dlhu Dlžníka, ktoré sa týka podstatnej časti Dlžníkovho majetku a táto skutočnosť by mohla mať podľa zodpovedného posúdenia Veriteľa negatívny vplyv na schopnosť Dlžníka splatiť Pohľadávku Veriteľa a/alebo Príslušenstvo Pohľadávky Veriteľa.
Pre účely tohto ustanovenia znamená Peňažný Dlh Dlžníka:
(i)	akýkoľvek záväzok Dlžníka vrátiť požičané peniaze spolu s príslušenstvom a akékoľvek náklady a poplatky spojené s obstaraním a plnením takéhoto záväzku Dlžníka, 
(ii)	všetky záväzky Dlžníka (existujúce ako aj budúce) vyplývajúce z akéhokoľvek zabezpečenia pohľadávky, ktoré Dlžník poskytol za akúkoľvek tretiu osobu v prospech jej veriteľa, 
(iii)	akýkoľvek záväzok vyplývajúci zo zmenky, obligácie alebo iného cenného papiera predstavujúceho dlh,
(iv)	akákoľvek povinnosť splatiť peňažné prostriedky v súvislosti s menovými a/alebo úrokovými swapovými operáciami (vrátane forwardových a hedgingových operácií),
Uvedené sa bude vzťahovať len na prípady, kedy Peňažný Dlh Dlžníka podľa bodov i) až iv) vyššie presiahne individuálne čiastku 58.000.000,- Sk alebo celkovo presiahne čiastku 240.000.000,- Sk alebo ekvivalent týchto súm v inej mene určený podľa kurzu devíza predaj iná mena/SKK vyhláseného Veriteľom a platného ku dňu príslušného prepočtu, alebo 
k.	bez predchádzajúceho písomného súhlasu Veriteľa:
i.	vo vzťahu k Dlžníkovi bolo príslušnými orgánmi spoločnosti prijaté rozhodnutie o jeho zlúčení, splynutí, rozdelení alebo zmene jeho právnej formy,
ii.	Dlžník uzatvoril zmluvu o predaji podniku alebo časti podniku,
iii.	Dlžník vložil podnik alebo jeho časť do základného imania obchodnej spoločnosti, alebo
l.	výskyt akejkoľvek nepriaznivej podstatnej zmeny v podnikaní Dlžníka alebo vo finančnej situácii Dlžníka alebo Ručiteľa, ktorá by mohla ohroziť podľa zodpovedného uváženia Veriteľa schopnosť Dlžníka splniť záväzky z Úverovej zmluvy alebo schopnosť Ručiteľa splniť záväzky vyplývajúce z Ručiteľskej zmluvy, alebo
m.	Dlžník odvolá akékoľvek plnomocenstvo, resp. vypovie dohodu o plnej moci obsiahnuté v Úverovej zmluve, alebo
n.	plnenie záväzkov voči Veriteľovi vyplývajúcich zo štátnej záruky je v rozpore so všeobecne záväzným právnym predpisom publikovaným v Zbierke zákonov SR, napr. v dôsledku zmeny alebo nahradenia všeobecne záväzného právneho predpisu platného a účinného v čase schválenia štátnej záruky, a v lehote 10 dní od doručenia výzvy Veriteľa Dlžníkovi nedôjde k náprave alebo odstráneniu tohto stavu. Uvedená výzva a stanovenie lehoty na nápravu alebo odstránenie uvedeného stavu sa nebudú vyžadovať, ak náprava alebo odstránenie uvedeného stavu nie je podľa zodpovedného posúdenia Veriteľom možné, alebo
o.	Dlžník poskytol Veriteľovi neúplné, nepravdivé alebo zavádzajúce prehlásenia, záruky, informácie alebo Prehlásenia Dlžníka boli neúplné alebo nepravdivé a táto skutočnosť mohla mať v čase uzatvárania Úverovej zmluvy vplyv na rozhodnutie Veriteľa o poskytnutí Úveru  alebo Prehlásenia Dlžníka považované za zopakované budú nepravdivé alebo neúplné, alebo
p.	prehlásenia Ručiteľa uvedené v Ručiteľskej zmluve nie sú pravdivé alebo úplné alebo Ručiteľ je v neplnení alebo porušení akéhokoľvek svojho záväzku uvedeného v Ručiteľskej zmluve. Uvedené neplatí, ak Dlžník alebo Ručiteľ v lehote 15 dní odo dňa, keď bol Dlžník alebo Ručiteľ vyzvaný na nápravu tohto stavu, preukázal Veriteľovi k jeho spokojnosti, že takéto nesplnenie alebo porušenie akéhokoľvek záväzku Ručiteľa uvedeného v Ručiteľskej zmluve bolo odstránené, alebo
q.	nastane zmena, zrušenie, odvolanie alebo nahradenie akéhokoľvek záväzku Ručiteľa, ktorý vyplýva z Ručiteľskej zmluvy a/alebo Ručiteľská zmluva alebo jej ktorékoľvek ustanovenie sa stanú z akéhokoľvek dôvodu nevymáhateľné alebo odôvodnene hrozí, že nastane niektorá z tu uvedených skutočností,
r.	nastane Prípad nezákonnosti a v lehote 10 dní od doručenia výzvy Veriteľa Dlžníkovi nedôjde k uzatvoreniu inej písomnej dohody. Uvedená výzva a stanovenie lehoty na inú dohodu sa nebudú vyžadovať, ak náprava alebo odstránenie Prípadu nezákonnosti nie je podľa zodpovedného posúdenia Veriteľa možné.

2. 	Rozhodnutie o predčasnej splatnosti Pohľadávky Veriteľa a Príslušenstva Pohľadávky Veriteľa podľa bodu 1. tohto článku (ďalej len „Oznámenie o predčasnej splatnosti“) bude Dlžníkovi oznámené Veriteľom. Dlžníkovi vznikne povinnosť splatiť predčasne Pohľadávku Veriteľa a Príslušenstvo Pohľadávky Veriteľa dňom doručenia Oznámenia o predčasnej splatnosti, pričom lehotu na zaplatenie, ktorá nebude kratšia ako 15 dní od doručenia Oznámenia Dlžníkovi, uvedie Veriteľ v Oznámení o predčasnej splatnosti. Dňom doručenia Oznámenia o predčasnej splatnosti Dlžníkovi zaniká právo Dlžníka čerpať nevyčerpanú časť Úveru.

3.  Ak nastane ktorákoľvek zo skutočností uvedených v bode 1. tohto článku: 
a.     je  Veriteľ oprávnený zaslať Dlžníkovi Oznámenie o predčasnej splatnosti, 
b.    je Veriteľ oprávnený vykonať ktorékoľvek alebo všetky nasledovné opatrenia:
i.	započítať Pohľadávku Veriteľa voči Pohľadávke z Účtu Dlžníka,
ii.	bez predchádzajúceho oznámenia Dlžníkovi zablokovať všetky účty Dlžníka vedené Veriteľmi do výšky nesplatenej Pohľadávky Veriteľa a Príslušenstva Pohľadávky Veriteľa,
iii.	dočasne neumožniť Čerpanie Úveru, ak ešte nie je vyčerpaný v súlade s čl. II. bodom 10. a 11. Úverovej zmluvy,
iv.	vypovedať poskytnutie Úveru ku dňu doručenia oznámenia Dlžníkovi o vypovedaní poskytnutia Úveru.
v.	použitie  i iných zákonných a zmluvných opravnení 

VI.
Záverečné ustanovenia
1.  	Súčasťou Úverovej zmluvy sú Obchodné podmienky Veriteľa. Odlišné ustanovenia Úverovej zmluvy majú prednosť pred znením týchto Obchodných podmienok Veriteľa. Podpisom Úverovej zmluvy Dlžník potvrdzuje a vyhlasuje, že sa oboznámil s Obchodnými podmienkami Veriteľa.

2.  	Miestom plnenia sú obchodné priestory Veriteľa. Pre určenie existencie a výšky Pohľadávky Veriteľa z Úverovej zmluvy a Príslušenstva Pohľadávky Veriteľa sú rozhodujúce záznamy Veriteľa a výpisy z nich. 

3.    Akékoľvek oznámenie alebo iná komunikácia, vrátane výziev a žiadostí, podaná alebo uskutočnená podľa Úverovej zmluvy, musí byť v písomnej forme. Takéto oznámenia či iné komunikácie budú považované za riadne podané alebo uskutočnené, ak boli doručené osobne, doporučenou poštou, zavedenou kuriérskou službou alebo podporne aj faxom (vždy v kombinácii s niektorým z predchádzajúcich spôsobov doručovania) strane, ktorej takéto oznámenie alebo iná komunikácia musí alebo môže byť podaná alebo uskutočnená, a to na adresu danej strany uvedenú nižšie alebo na takú inú adresu, akú daná strana určí oznámením strane podávajúcej alebo uskutočňujúcej uvedené oznámenie, žiadosť alebo inú komunikáciu aspoň 10 dní pred vykonaním uvedeného oznámenia, žiadosti alebo inej komunikácie: 
     
	sídlo Dlžníka:         Klemensova 8, 813 61 Bratislava
  tel.č.: 	02/5058 7260
  fax.č.: 	02/5292 0604 

  obchodné miesto  Veriteľa : 	
  tel.č.:	
  fax.č.:	

	
	  Za deň a hodinu doručenia sa považuje v prípade:
a.	doručovania faxom, hodina a dátum uvedené na faxovom potvrdení o došlej správe,
b.	osobného doručovania alebo doručovania prostredníctvom kuriérskej služby, hodina a dátum uvedené na potvrdení o osobnom prevzatí alebo hodina a dátum odmietnutia prevzatia doručovanej zásielky preukázaná písomným potvrdením kuriérskej služby,
c.	doručovania poštou, dva kalendárne dni od dátumu odoslania poštovej zásielky.

4.	Veriteľ ma právo použiť peňažné prostriedky na Účte Dlžníka ako aj na akomkoľvek inom účte Dlžníka, vedenom Veriteľom kedykoľvek počas trvania záväzkov Dlžníka z Úverovej zmluvy, k jednostrannému započítaniu svojich pohľadávok, ktoré majú voči Dlžníkovi z Úverovej zmluvy. Veriteľ má ďalej právo jednostranne započítať svoje pohľadávky voči Dlžníkovi z Úverovej zmluvy voči pohľadávke Dlžníka nesplatnej, z vkladov, ako aj pohľadávke znejúcej na inú menu, aj keď táto mena nie je voľne zameniteľná. 

5.	Dlžník súhlasí, aby Veriteľ poskytol  Ručiteľovi informácie o úverových pomeroch Dlžníka.

6.	Dlžník súhlasí, aby Veriteľ všetky známe údaje vyplývajúce z tohoto obchodného prípadu poskytol:

a.	Národnej banke Slovenska za účelom a/alebo v súvislosti s plnením ich povinností vyplývajúcich z opatrení Národnej banky Slovenska a zo všeobecne záväzných právnych predpisov, a 
b.	právnickým osobám, ktoré:
i.	majú majetkovú účasť na Veriteľovi, alebo 
ii.	na ktorých má majetkovú účasť osoba spĺňajúca podmienku uvedenú v ods. (i) tohto bodu b), alebo 
iii.	na ktorých má Veriteľ majetkovú účasť,
avšak vždy len v nevyhnutnom rozsahu  za účelom získania potrebných schválení a súhlasov a tiež za účelom vykazovania údajov požadovaných uvedenými právnickými osobami,
c.	svojim audítorom a externým právnym poradcom, pod podmienkou, že Veriteľ zmluvne zabezpečil dodržanie povinnosti mlčanlivosti týmito osobami v rozsahu vyžadovanom zákonmi Slovenskej republiky s výnimkou prípadov, keď takáto povinnosť mlčanlivosti vyplýva uvedeným audítorom a externým právnym poradcom z príslušným právnych predpisov.

Okrem prípadov uvedených v tomto bode 6. vyššie a prípadov, keď všeobecne záväzné právne predpisy umožňujú poskytnutie informácií, ktoré sú predmetom bankového tajomstva, aj bez súhlasu Dlžníka, je Veriteľ oprávnený poskytovať všetky známe údaje vyplývajúce z tohoto obchodného prípadu len s predchádzajúcim súhlasom Dlžníka.

7.	Každá zmena a/alebo doplnenie Úverovej zmluvy vyžadujú k nadobudnutiu platnosti písomnú formu podpísanú oprávnenými zástupcami zmluvných strán okrem prípadov, keď je v Úverovej zmluve dohodnuté inak.

8.	Práva a povinnosti zmluvných strán vyplývajúce z tejto Úverovej zmluvy, jej dodatkov alebo vzniknuté na základe iných právnych úkonov alebo právnych skutočností s touto zmluvou súvisiacich sa spravujú, posudzujú a rozhodujú na základe príslušných ustanovení všeobecne záväzných právnych predpisov platných na území SR, pokiaľ z iných právnych úkonov súvisiacich s touto zmluvou výslovne nevyplýva niečo iné. 

9.	Akékoľvek  spory týkajúce sa výkonu práv a plnenia povinností  zmluvných strán vyplývajúcich  z Úverovej zmluvy vrátane sporov o jej platnosť alebo výklad jej ustanovení   budú riešiť zmluvné strany prednostne rokovaním štatutárnych orgánov, resp. nimi splnomocnených zástupcov. Ak však nedôjde k vyriešeniu sporov uvedeným spôsobom do 30 dní od doručenia výzvy jednej zo zmluvných strán k rokovaniam, budú spory s konečnou platnosťou rozhodnuté  pred vecne a miestne príslušným súdom Slovenskej republiky.

10.	Ak sa stane niektoré ustanovenie Úverovej zmluvy celkom alebo sčasti neplatným, nemá táto skutočnosť vplyv na platnosť zostávajúcej časti Úverovej zmluvy. V takomto prípade, ako aj v prípade neplatnosti celej Úverovej zmluvy sa zmluvné strany zaväzujú nahradiť neplatné ustanovenia novými ustanoveniami, ktoré v čo najväčšej miere zodpovedajú účelu sledovanému neplatnými ustanoveniami.

11.	Úverová zmluva je vyhotovená v šiestich rovnopisoch, pričom po dva obdrží každá zo zmluvných strán.

12.	Úverová zmluva je uzatvorená na dobu do úplného splatenia Pohľadávky Veriteľa a Príslušenstva Pohľadávky Veriteľa. Úverová zmluva nadobúda platnosť a účinnosť podpisom oprávnených zástupcov zmluvných strán. 

13.  Zmluvné strany svojimi podpismi potvrdzujú, že po prerokovaní Úverovej zmluvy sa zhodli na jej obsahu vo všetkých bodoch a uzavierajú ju na základe svojej slobodnej a vážnej vôle.

V Bratislave, dňa .................................                                    V Bratislave, dňa ..................................

................................................................			................................................................
za Veriteľa							za Dlžníka
Železnice Slovenskej republiky,  Bratislava

		Ing. Ladislav Saxa 
generálny riaditeľ

Zoznam príloh: 		Príloha č. 1 – Vzor Žiadosti o čerpanie
Príloha č. 2 – Zoznam osôb oprávnených podpísať v mene Dlžníka žiadosť o poskytnutie a ich podpisové vzory